b"\n_START_ARTICLE_\nSardaras\n_START_PARAGRAPH_\nSardaras (pers. \xd8\xb3\xd8\xb1\xd8\xaf\xd8\xa7\xd8\xb1 'vadas'; angl. sardar, i\xc5\xa1 pers. sar 'galva' + pers. d\xc3\xa2r 'tur\xc4\x97tojas')\xc2\xa0\xe2\x80\x93 karinis ar politinis vadas Irane, Pakistane ir Indijoje. Osman\xc5\xb3 imperijoje tai buvo karinis titulas._NEWLINE_Pakistane sardarais vadinami belud\xc5\xbei\xc5\xb3, ka\xc5\xa1myr\xc5\xb3, pa\xc5\xa1t\xc5\xabn\xc5\xb3, pend\xc5\xbeabi\xc5\xb3, seraiki\xc5\xb3, sind\xc5\xb3 gen\xc4\x8di\xc5\xb3 ir klan\xc5\xb3 vadai._NEWLINE_Indijoje pend\xc5\xbeabi\xc5\xb3, hindi ir kitose Indijos kalbose sardarais da\xc5\xbenai vadina vyrus sikh\xc5\xb3 tik\xc4\x97jimo \xc5\xa1alininkus. Tokiais atvejais prie \xc5\xbeod\xc5\xbeio sardar dar pridedamas pagarbumo priesaga -ji, tad gaunamas \xc5\xbeodis sardarji. \xc5\xa0is \xc5\xbeodis turi kelet\xc4\x85 reik\xc5\xa1mi\xc5\xb3, bet jos da\xc5\xbenai i\xc5\xa1rei\xc5\xa1kia pavadintojo karin\xc4\xaf autoritet\xc4\x85.\n_START_SECTION_\nSardarai sikhizme\n_START_PARAGRAPH_\nSikh\xc5\xb3 pasaul\xc4\x97\xc5\xbei\xc5\xabroje kiekvienas vyras sikhas turi geb\xc4\x97ti vadovauti, o sardaras ir rei\xc5\xa1kia 'vadas'. Sikhai sardarais vadina kiekvien\xc4\x85 vyr\xc4\x85 su barzda ir ilgais plaukais, kuris plaukus pridengia turbanu (grupi\xc5\xb3 vadai paprastai d\xc4\x97vi turbanus). Pavadinimas sardaras gali b\xc5\xabti naudojamas kreipiantis \xc4\xaf sikhus vyrus (ma\xc5\xbedaug atitinka misteris angl\xc5\xb3 kalboje), ta\xc4\x8diau \xc5\xa1iuo titulu da\xc5\xbeniausiai vadina \xc5\xbeemvald\xc5\xbeius, kuri\xc5\xb3 prot\xc4\x97viai buvo vadai."